פיטר טיטס

פיטר ב. טיטס (באנגלית: Peter B. Teets; נולד ב-12 בפברואר 1942) הוא איש מחלקת ההגנה של ארצות הברית לשעבר. הוא כיהן כמנהל ה-13 של משרד הסיור הלאומי וכתת-מזכיר חיל האוויר של ארצות הברית

ביוגרפיה
פיטר טיטס נולד בדנוור, קולורדו. ב-1963 הוא סיים תואר בוגר במדעים במתמטיקה שימושית באוניברסיטת קולורדו בבולדר. ב-1965 הוא סיים תואר מוסמך במדעים במתמטיקה שימושית באוניברסיטת קולורדו בדנוור. ב-1978 הוא סיים תואר מוסמך במדעים בניהול מטעם המכון הטכנולוגי של מסצ'וסטס.

בין השנים 1963–1995 הוא עבד בתאגיד מרטין מריאטה במגוון תפקידים. עד 1970 הוא היה שם מהנדס לניתוח בקרת טיסה. לאחר מכן ועד 1975 הוא היה מנהל מערכות ההנחיה האינרציאלית של הטיל טיטן 3C מסדרת טיל הטיטן. בחמש השנים הבאות הוא היה מנהל מיזם טרסטייג' ומנהל מערכות החלל של החברה. בשנים 1980–1982 הוא שימש כסגן הנשיא לפיתוח עסקי ולאחר מכן ועד 1985 הוא שימש כסגן הנשיא והמנהל הכללי של חטיבת מערכות שיגורי חלל אסטרטגיים. בשנים 1985–1993 הוא היה נשיא שלוחת החברה בדנוור, ולאחר מכן ועד 1995 הוא היה נשיא קבוצת החלל של החברה בבת'סדה, מרילנד.

בשנים 1995–1999 עבד טיטס בחברת לוקהיד מרטין, בתחילה כנשיא ומנהל כללי של מגזר המידע והשירותים של החברה ולאחר מכן כנשיא והמנהל הכללי של כל החברה.

בשנת 2001 מונה טיטס על ידי הנשיא ג'ורג' ווקר בוש כתת-מזכיר חיל האוויר של ארצות הברית. בתפקיד זה הוא כיהן עד שנת 2005 ובחודשים ינואר עד מרץ שנה זו הוא גם כיהן כמזכיר חיל האוויר בפועל. במקביל לתפקידו כתת-מזכיר חיל האוויר, שימש טיטס גם כמנהל משרד הסיור הלאומי.

קישורים חיצוניים

 Department of Defense Appropriations for 2006: Secretary of Defense and Chairman, Joint Chiefs of Staff, U.S. Government Printing Office, 2006, pp. 522-523.

מזכירי חיל האוויר של ארצות הברית
בוגרי המכון הטכנולוגי של מסצ'וסטס
בוגרי אוניברסיטת קולורדו
אמריקאים שנולדו ב-1942